CELEX: 32018R1637
Language: el
Date: 2018-07-13 00:00:00
Title: Κατ' εξουσιοδότηση κανονισμός (ΕΕ) 2018/1637 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τις διαδικασίες και τα χαρακτηριστικά της εποπτικής λειτουργίας (Κείμενο που παρουσιάζει ενδιαφέρον για τον ΕΟΧ)

5.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/1
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1637 ΤΗΣ ΕΠΙΤΡΟΠΉΣ
         της 13ης Ιουλίου 2018
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τις διαδικασίες και τα χαρακτηριστικά της εποπτικής λειτουργίας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 5 παράγραφος 5,
         Εκτιμώντας τα ακόλουθα:
         
                     (1)
                  
                  
                     Βάσει του άρθρου 5 του κανονισμού (ΕΕ) 2016/1011 απαιτείται από τους διαχειριστές δεικτών αναφοράς να δημιουργήσουν μόνιμη και αποτελεσματική εποπτική λειτουργία, η οποία θα πρέπει να ασκείται από χωριστή επιτροπή ή μέσω άλλης κατάλληλης διευθέτησης διακυβέρνησης.
                  
               
                     (2)
                  
                  
                     Οι διαχειριστές έχουν τη διακριτική ευχέρεια να σχεδιάσουν την πλέον κατάλληλη εποπτική λειτουργία, ώστε οι δείκτες αναφοράς τους οποίους παρέχουν να πληρούν τις απαιτήσεις του άρθρου 5 του κανονισμού (ΕΕ) 2016/1011. Με τον παρόντα κανονισμό καθορίζεται μη εξαντλητικός κατάλογος κατάλληλων ρυθμίσεων διακυβέρνησης.
                  
               
                     (3)
                  
                  
                     Η ανάθεση της εποπτικής λειτουργίας σε εξωτερικά ενδιαφερόμενα μέρη μπορεί να προσφέρει πολύτιμη εμπειρογνωμοσύνη, και η συμμετοχή τους μπορεί να αυξήσει την αποτελεσματικότητα της εποπτικής λειτουργίας. Οι συγκρούσεις συμφερόντων στο πλαίσιο της εν λόγω της εποπτικής λειτουργίας μπορεί να προκύψει λόγω των αντικρουόμενων συμφερόντων των μελών αυτών ή λόγω των σχέσεων μεταξύ των μελών της εποπτικής λειτουργίας και των πελατών τους ή άλλων ενδιαφερομένων. Για να μετριάζονται αυτές οι συγκρούσεις, τα ανεξάρτητα μέλη που είναι απαλλαγμένα από συγκρούσεις συμφερόντων θα πρέπει, κατά το δυνατόν, να συμμετέχουν στην εποπτεία δεικτών αναφοράς κρίσιμης σημασίας, λόγω της σημασίας τους για την ακεραιότητα της αγοράς, τη χρηματοπιστωτική σταθερότητα, τους καταναλωτές, την πραγματική οικονομία και τη χρηματοδότηση των νοικοκυριών και των επιχειρήσεων στα κράτη μέλη. Όταν δεν απαιτείται η παρουσία τέτοιων ανεξάρτητων μελών σύμφωνα με τον παρόντα κανονισμό, οι διαχειριστές θα πρέπει να καθιερώνουν άλλες διαδικασίες για την αντιμετώπιση δυνητικών συγκρούσεων συμφερόντων, όπως τον αποκλεισμό μελών από ορισμένες συζητήσεις ή την άρση των δικαιωμάτων ψήφου συγκεκριμένων μελών.
                  
               
                     (4)
                  
                  
                     Τα πρόσωπα που εμπλέκονται άμεσα στην παροχή του δείκτη αναφοράς επιτρέπεται να συμμετέχουν στην εποπτική λειτουργία, χωρίς δικαίωμα ψήφου, καθώς μπορούν να παρέχουν χρήσιμες πληροφορίες όσον αφορά τις εργασίες του διαχειριστή. Το καθεστώς τους ως μελών χωρίς δικαίωμα ψήφου είναι ενδεδειγμένο ώστε να εξασφαλίζεται ότι ο διαχειριστής δεν διαθέτει αθέμιτη επιρροή επί των αποφάσεων της εποπτικής λειτουργίας.
                  
               
                     (5)
                  
                  
                     Η εποπτική λειτουργία μπορεί να περιλαμβάνει επιτροπές με ειδικές, συγκεκριμένες ικανότητες, για διαφορετικούς δείκτες αναφοράς ή οικογένειες δεικτών αναφοράς, ή μπορεί να περιλαμβάνει πολλές λειτουργίες που ασκούν διαφορετικά καθήκοντα, όταν πρόσωπα με την κατάλληλη εμπειρογνωμοσύνη δεν μπορούν να συμμετέχουν όλα σε μία επιτροπή, για παράδειγμα όταν βασίζονται σε διαφορετικές γεωγραφικές περιοχές. Αυτές οι εποπτικές λειτουργίες χρειάζεται να έχουν ένα μόνο φυσικό πρόσωπο ή μια επιτροπή επιφορτισμένο/-η με την καθοδήγηση της εποπτικής λειτουργίας και αρμόδιο/-α για την αλληλεπίδραση με το διοικητικό όργανο του διαχειριστή και με την αρμόδια αρχή, ώστε να διευκολύνεται η συγκέντρωση της εποπτείας.
                  
               
                     (6)
                  
                  
                     Για ορισμένους λιγότερο χρησιμοποιούμενους και λιγότερο ευπαθείς σημαντικούς δείκτες αναφοράς, ενδέχεται να είναι δυνατό να αναλαμβάνει ένα και μόνο φυσικό πρόσωπο την εποπτική λειτουργία, εφόσον το φυσικό πρόσωπο μπορεί να αφιερώσει επαρκές χρονικό διάστημα για την εποπτεία των σχετικών δεικτών αναφοράς. Όταν την εποπτική λειτουργία έχει αναλάβει φυσικό πρόσωπο, απαλλάσσεται από ορισμένες διαδικασίες, οι οποίες είναι κατάλληλες μόνο για επιτροπή. Λόγω του υψηλού βαθμού χρήσης των δεικτών αναφοράς κρίσιμης σημασίας και των κινδύνων που ενδέχεται να προκαλέσουν σε ορισμένες περιπτώσεις, οι δείκτες αναφοράς κρίσιμης σημασίας δεν θα πρέπει να εποπτεύονται από φυσικό πρόσωπο.
                  
               
                     (7)
                  
                  
                     Για την εκπλήρωση των καθηκόντων της εποπτικής λειτουργίας, τα μέλη χρειάζεται να διαθέτουν ειδικές γνώσεις σχετικά με τη διαδικασία παροχής του δείκτη αναφοράς, αλλά και την υποκείμενη αγορά για τη μέτρηση της οποίας προορίζεται ο δείκτης αναφοράς. Η εμπειρογνωμοσύνη αυτή μπορεί να αντλείται από χρήστες και συνεισφέροντες που δραστηριοποιούνται στις αγορές ή από παρόχους ρυθμιζόμενων δεδομένων. Η εποπτική λειτουργία μπορεί να επωφελείται από την εμπειρογνωμοσύνη των συνεισφερόντων, εφόσον λαμβάνονται κατάλληλα μέτρα που εξασφαλίζουν την απουσία σύγκρουσης συμφερόντων, και οι χρήστες έχουν συμφέρον να εξασφαλίζεται η αρτιότητα του δείκτη αναφοράς. Είναι, επομένως, σκόπιμο να θεωρούνται οι συνεισφέροντες και οι χρήστες ως μέλη για τους εν λόγω δείκτες αναφοράς.
                  
               
                     (8)
                  
                  
                     Η εποπτική λειτουργία αποτελεί βασικό εργαλείο για τη διαχείριση των συγκρούσεων συμφερόντων στο επίπεδο του διαχειριστή και, προκειμένου να εξασφαλίζεται η ακεραιότητα της λειτουργίας, θα πρέπει να απαγορεύεται στα πρόσωπα στα οποία έχουν επιβληθεί κυρώσεις για παραβάσεις των κανόνων στον τομέα των χρηματοπιστωτικών υπηρεσιών, και ιδίως για χειραγώγηση ή απόπειρα χειραγώγησης, σύμφωνα με τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου (2), να γίνονται μέλη εποπτικής λειτουργίας.
                  
               
                     (9)
                  
                  
                     Τα εξωτερικά ενδιαφερόμενα μέρη μπορεί να έχουν συμφέρον στον δείκτη αναφοράς, εάν χρησιμοποιείται ευρέως στις σχετικές αγορές, και μπορούν να προσφέρουν πρόσθετη εμπειρογνωμοσύνη. Οι διαχειριστές μπορούν να καθιερώσουν διαδικασίες που να τους παρέχουν τη δυνατότητα να συμμετέχουν ως παρατηρητές στην εποπτική λειτουργία.
                  
               
                     (10)
                  
                  
                     Οι ανεξάρτητες επιτροπές δεν μπορούν να διαχωρίζονται πλήρως από την οργάνωση του διαχειριστή, εφόσον οι τελικές αποφάσεις όσον αφορά τις επιχειρηματικές δραστηριότητες του διαχειριστή εναπόκεινται στο διοικητικό όργανο, και μια χωριστή επιτροπή θα μπορούσε να λάβει αποφάσεις χωρίς να εκτιμήσει πλήρως τις δυνητικά επιζήμιες επιπτώσεις αυτών των αποφάσεων στις επιχειρηματικές δραστηριότητες του διαχειριστή. Μια λειτουργία εποπτείας εντεταγμένη στο πλαίσιο της οργάνωσης του διαχειριστή, ή της μητρικής εταιρείας του ομίλου στον οποίο ανήκει, βρίσκεται, επομένως, σε ιδανική θέση να αμφισβητήσει τις αποφάσεις του διαχειριστή όσον αφορά τους δείκτες αναφοράς που παρέχει.
                  
               
                     (11)
                  
                  
                     Προκειμένου να ασκεί το εποπτικό όργανο τα καθήκοντά του, που του έχουν ανατεθεί με τον κανονισμό (ΕΕ) 2016/1011, είναι σημαντικό να έχει τη δυνατότητα να αξιολογεί πλήρως και να αμφισβητεί τις αποφάσεις του διοικητικού οργάνου του διαχειριστή και, σε περίπτωση διαφωνίας, να καταγράφονται οι αποφάσεις της εποπτικής λειτουργίας εν προκειμένω.
                  
               
                     (12)
                  
                  
                     Για να εξασφαλιστεί ότι η εποπτική λειτουργία μπορεί να λειτουργεί απρόσκοπτα, είναι αναγκαίο να υπάρχουν διαδικασίες σχετικά με τα κριτήρια επιλογής των μελών και των παρατηρητών, σχετικά με τη διαχείριση των συγκρούσεων συμφερόντων και, στην περίπτωση που η εποπτική λειτουργία ασκείται από επιτροπή, διαδικασίες που καλύπτουν την επίλυση διαφορών. Μπορεί να υπάρχουν και άλλες κατάλληλες διαδικασίες για την εποπτική λειτουργία όσον αφορά ορισμένα είδη δεικτών αναφοράς ή διαχειριστών, οι οποίες δεν προβλέπονται στον παρόντα κανονισμό, αλλά είναι αναγκαίες και ενδεδειγμένες για την ορθή διακυβέρνηση των δεικτών αναφοράς τους. Ως εκ τούτου, οι διαχειριστές μπορούν να καθιερώνουν εναλλακτικές διαδικασίες, υπό την προϋπόθεση ότι οι διαδικασίες αυτές επιτυγχάνουν το κατάλληλο επίπεδο εποπτείας.
                  
               
                     (13)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ESMA) στην Επιτροπή.
                  
               
                     (14)
                  
                  
                     Η ESMA διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 (3).
                  
               
                     (15)
                  
                  
                     Θα πρέπει να δοθεί επαρκής χρόνος στους διαχειριστές ώστε να είναι σε θέση να διασφαλίσουν τη συμμόρφωση με τις απαιτήσεις του παρόντος κανονισμού. Ως εκ τούτου, ο παρών κανονισμός θα πρέπει να αρχίσει να εφαρμόζεται δύο μήνες μετά την έναρξη ισχύος του,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Σύνθεση της εποπτικής λειτουργίας
            
               1.   Η δομή και η σύνθεση της εποπτικής λειτουργίας είναι ανάλογες προς την ιδιοκτησιακή διάρθρωση και τη δομή ελέγχου του διαχειριστή και, κατά γενικό κανόνα, καθορίζονται σύμφωνα με μία ή περισσότερες κατάλληλες ρυθμίσεις διακυβέρνησης που απαριθμούνται στο παράρτημα του παρόντος κανονισμού. Οι διαχειριστές παρέχουν στις αρμόδιες αρχές αιτιολόγηση για κάθε απόκλιση από τις ρυθμίσεις αυτές.
            
            
               2.   Όταν ο δείκτης αναφοράς είναι δείκτης αναφοράς κρίσιμης σημασίας, η εποπτική λειτουργία ασκείται από επιτροπή με τουλάχιστον δύο ανεξάρτητα μέλη. Ανεξάρτητα μέλη είναι τα φυσικά πρόσωπα που συμμετέχουν στην εποπτική λειτουργία και τα οποία δεν είναι άμεσα συνδεδεμένα με τον διαχειριστή, παρά μόνον μέσω της συμμετοχής τους στην εποπτική λειτουργία, και δεν έχουν συγκρούσεις συμφερόντων, ιδίως στο επίπεδο του σχετικού δείκτη αναφοράς.
            
            
               3.   Η εποπτική λειτουργία απαρτίζεται από μέλη τα οποία από κοινού διαθέτουν τις δεξιότητες και εμπειρογνωμοσύνη που ενδείκνυνται για την εποπτεία της παροχής ενός συγκεκριμένου δείκτη αναφοράς και για τα καθήκοντα που απαιτείται να εκπληρώνει η εποπτική λειτουργία. Τα μέλη της εποπτικής λειτουργίας διαθέτουν κατάλληλες γνώσεις σχετικά την υποκείμενη αγορά ή την οικονομική πραγματικότητα για τη μέτρηση της οποίας προορίζεται ο δείκτης αναφοράς.
            
            
               4.   Οι διαχειριστές δεικτών αναφοράς ρυθμιζόμενων δεδομένων περιλαμβάνουν, ως μέλη της εποπτικής λειτουργίας, αντιπροσώπους από τις οντότητες που απαριθμούνται στον ορισμό του δείκτη αναφοράς ρυθμιζόμενων δεδομένων, στο άρθρο 3 παράγραφος 1 σημείο 24) στοιχείο α) του κανονισμού (ΕΕ) 2016/1011, και, κατά περίπτωση, από οντότητες που συνεισφέρουν καθαρές αξίες ενεργητικού επενδυτικών κεφαλαίων σε δείκτες αναφοράς ρυθμιζόμενων δεδομένων. Οι διαχειριστές παρέχουν στις αρμόδιες αρχές αιτιολόγηση για κάθε εξαίρεση αντιπροσώπων από τις οντότητες αυτές.
            
            
               5.   Όταν ένας δείκτης αναφοράς βασίζεται σε συνεισφορές και είναι μέλη της εποπτικής λειτουργίας αντιπρόσωποι των συνεισφερόντων σε αυτόν ή των εποπτευόμενων οντοτήτων που χρησιμοποιούν τον δείκτη αναφοράς, ο διαχειριστής εξασφαλίζει ότι ο αριθμός των μελών με συγκρούσεις συμφερόντων δεν ισούται με την απλή πλειοψηφία ούτε την υπερβαίνει. Πριν από τον διορισμό των μελών, οι διαχειριστές εντοπίζουν επίσης και να λαμβάνουν υπόψη τις συγκρούσεις που προκύπτουν από τις σχέσεις μεταξύ των δυνητικών μελών και άλλων εξωτερικών ενδιαφερομένων, και ιδίως εκείνες που απορρέουν από δυνητικό συμφέρον στο επίπεδο των σχετικών δεικτών αναφοράς.
            
            
               6.   Τα πρόσωπα που εμπλέκονται άμεσα στην παροχή του δείκτη αναφοράς, τα οποία μπορεί να είναι μέλη της εποπτικής λειτουργίας, δεν διαθέτουν δικαίωμα ψήφου. Οι εκπρόσωποι του διοικητικού οργάνου δεν μπορούν να είναι μέλη ούτε παρατηρητές, αλλά μπορούν να προσκαλούνται να παρίστανται σε συνεδριάσεις της εποπτικής λειτουργίας, χωρίς δικαίωμα ψήφου.
            
            
               7.   Μέλη της εποπτικής λειτουργίας δεν δύνανται να είναι πρόσωπα στα οποία έχουν επιβληθεί κυρώσεις διοικητικού ή ποινικού χαρακτήρα που συνδέονται με χρηματοπιστωτικές υπηρεσίες, και ιδίως με χειραγώγηση ή απόπειρα χειραγώγησης σύμφωνα με τον κανονισμό (ΕΕ) αριθ. 596/2014.
            
         
         
            Άρθρο 2
            Χαρακτηριστικά και θέση της εποπτικής λειτουργίας
            
               1.   Η εποπτική λειτουργία αποτελεί μέρος της οργανωτικής δομής του διαχειριστή, ή της μητρικής εταιρείας του ομίλου στον οποίο ανήκει, αλλά είναι χωριστή από το διοικητικό όργανο και άλλες λειτουργίες διακυβέρνησης του διαχειριστή του δείκτη αναφοράς.
            
            
               2.   Η εποπτική λειτουργία αξιολογεί, και κατά περίπτωση αμφισβητεί, τις αποφάσεις του διοικητικού οργάνου του διαχειριστή όσον αφορά την παροχή δεικτών αναφοράς, προκειμένου να εξασφαλίζεται η τήρηση των απαιτήσεων του κανονισμού (ΕΕ) 2016/1011. Υπό την επιφύλαξη του άρθρου 5 παράγραφος 3 στοιχείο θ) του κανονισμού (ΕΕ) 2016/1011, η εποπτική λειτουργία απευθύνει όλες τις συστάσεις σχετικά με την εποπτεία του δείκτη αναφοράς στο διοικητικό όργανο.
            
            
               3.   Όταν η εποπτική λειτουργία αντιληφθεί ότι το διοικητικό όργανο ενήργησε ή σκοπεύει να ενεργήσει αντίθετα προς τις συστάσεις ή αποφάσεις της εποπτικής λειτουργίας, καταγράφει σαφώς το γεγονός αυτό στα πρακτικά της επόμενης συνεδρίασής της, ή στο αρχείο των αποφάσεών της, όταν μια εποπτική λειτουργία έχει δημιουργηθεί σύμφωνα με την τρίτη ρύθμιση διακυβέρνησης που παρατίθεται στο παράρτημα του παρόντος κανονισμού.
            
         
         
            Άρθρο 3
            Διαδικασίες που διέπουν την εποπτική λειτουργία
            
               1.   Μια εποπτική λειτουργία διαθέτει διαδικασίες τουλάχιστον όσον αφορά τα εξής:
               
                           α)
                        
                        
                           τους όρους της εντολής της, τη συχνότητα των τακτικών της συνεδριάσεων, την τήρηση πρακτικών των συνεδριάσεων και των αποφάσεών της, και την περιοδική ανταλλαγή πληροφοριών με το διοικητικό όργανο του διαχειριστή·
                        
                     
                           β)
                        
                        
                           τα κριτήρια για την επιλογή των μελών της, συμπεριλαμβανομένων των κριτηρίων για την αξιολόγηση της εμπειρογνωμοσύνης και των δεξιοτήτων των δυνητικών μελών, και της δυνατότητάς τους να τηρούν τις απαιτούμενες χρονικές δεσμεύσεις. Τα εν λόγω κριτήρια λαμβάνουν ιδίως υπόψη τον ρόλο των δυνητικών μελών σε οποιαδήποτε άλλη εποπτική λειτουργία·
                        
                     
                           γ)
                        
                        
                           τα κριτήρια για την επιλογή των παρατηρητών που μπορεί να τους επιτραπεί να συμμετάσχουν σε συνεδρίαση της εποπτικής λειτουργίας·
                        
                     
                           δ)
                        
                        
                           την εκλογή, τον διορισμό ή την παύση και την αναπλήρωση των μελών της·
                        
                     
                           ε)
                        
                        
                           ανάλογα με την περίπτωση, τα κριτήρια για την επιλογή του προσώπου ή της επιτροπής που είναι υπεύθυνο/-η για τη συνολική διεύθυνση και τον συντονισμό και για να λειτουργεί ως σημείο επαφής για το διοικητικό όργανο του διαχειριστή και για την αρμόδια αρχή, σύμφωνα με τις κατάλληλες ρυθμίσεις διακυβέρνησης για εποπτικές λειτουργίες που αποτελούνται από πολλές επιτροπές, όπως παρατίθεται στο παράρτημα·
                        
                     
                           στ)
                        
                        
                           τη δημοσιοποίηση περιληπτικών στοιχείων των μελών της, καθώς και τυχόν δηλώσεων σχετικά με συγκρούσεις συμφερόντων και με τα μέτρα που λήφθηκαν για τον μετριασμό τους·
                        
                     
                           ζ)
                        
                        
                           την αναστολή των δικαιωμάτων ψήφου εξωτερικών μελών για αποφάσεις που θα είχαν άμεσο αντίκτυπο στις δραστηριότητες των οργανισμών τους οποίους εκπροσωπούν·
                        
                     
                           η)
                        
                        
                           την απαίτηση από τα μέλη να γνωστοποιούν οποιαδήποτε σύγκρουση συμφερόντων, πριν από τη συζήτηση ενός σημείου της ημερήσιας διάταξης κατά τη διάρκεια των συνεδριάσεων της εποπτικής λειτουργίας, και την καταγραφή της στα πρακτικά της συνεδρίασης·
                        
                     
                           θ)
                        
                        
                           τον αποκλεισμό μελών από συγκεκριμένες συζητήσεις σχετικά με τις οποίες βρίσκονται σε σύγκρουση συμφερόντων, και την καταγραφή του αποκλεισμού στα πρακτικά της συνεδρίασης·
                        
                     
                           ι)
                        
                        
                           την πρόσβασή της σε όλα τα αναγκαία έγγραφα για την εκτέλεση των καθηκόντων της·
                        
                     
                           ια)
                        
                        
                           τη διαχείριση των διαφορών στο εσωτερικό της·
                        
                     
                           ιβ)
                        
                        
                           τα μέτρα που πρέπει να λαμβάνονται όσον αφορά παραβάσεις του κώδικα δεοντολογίας·
                        
                     
                           ιγ)
                        
                        
                           τη γνωστοποίηση στην αρμόδια αρχή κάθε υπόνοιας παραπτώματος από τους συνεισφέροντες ή από τον διαχειριστή, καθώς και τυχόν μη κανονικών ή ύποπτων δεδομένων εισόδου·
                        
                     
                           ιδ)
                        
                        
                           την πρόληψη αθέμιτης αποκάλυψης εμπιστευτικών ή ευαίσθητων πληροφοριών που λήφθηκαν, προήλθαν ή συζητήθηκαν από την εποπτική λειτουργία.
                        
                     
            
               2.   Όταν η εποπτική λειτουργία ασκείται από φυσικό πρόσωπο:
               
                           α)
                        
                        
                           δεν εφαρμόζονται τα στοιχεία ε), ζ), θ) και ια) της παραγράφου 1·
                        
                     
                           β)
                        
                        
                           ο διαχειριστής διορίζει αναπληρωτή κατάλληλο όργανο ή φυσικό πρόσωπο, ώστε να διασφαλίζει ότι τα καθήκοντα της εποπτικής λειτουργίας μπορούν να εκτελούνται συνεχώς, σε περίπτωση απουσίας του προσώπου που είναι αρμόδιο για την εποπτική λειτουργία.
                        
                     
         
         
            Άρθρο 4
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 25 Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1.).
         
            (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
      
      
         
            ΠΑΡΑΡΤΗΜΑ
            
               Μη εξαντλητικός κατάλογος κατάλληλων ρυθμίσεων διακυβέρνησης
            
            
                     
                        1.
                     
                     
                        Ανεξάρτητη επιτροπή εποπτείας, αποτελούμενη από ισόρροπη εκπροσώπηση των ενδιαφερόμενων μερών, μεταξύ των οποίων εποπτευόμενες οντότητες που χρησιμοποιούν τον δείκτη αναφοράς, συνεισφέροντες στους δείκτες αναφοράς και άλλα εξωτερικά ενδιαφερόμενα μέρη, όπως οι διαχειριστές υποδομών της αγοράς και άλλες πηγές δεδομένων εισόδου, καθώς και ανεξάρτητα μέλη και προσωπικό του διαχειριστή που δεν εμπλέκονται άμεσα στην παροχή των σχετικών δεικτών αναφοράς ή σε συναφείς δραστηριότητες·
                     
                  
                     
                        2.
                     
                     
                        Σε περίπτωση που ο διαχειριστής δεν κατέχεται ή ελέγχεται εξολοκλήρου από συνεισφέροντες στον δείκτη αναφοράς ή εποπτευόμενες οντότητες που τον χρησιμοποιούν, και δεν υπάρχουν άλλες συγκρούσεις συμφερόντων στο επίπεδο της εποπτικής λειτουργίας, η εποπτική επιτροπή περιλαμβάνει:
                        
                                    α)
                                 
                                 
                                    τουλάχιστον δύο πρόσωπα που εμπλέκονται στην παροχή των σχετικών δεικτών αναφοράς, χωρίς δικαίωμα ψήφου·
                                 
                              
                                    β)
                                 
                                 
                                    τουλάχιστον δύο μέλη του προσωπικού που εκπροσωπούν άλλα τμήματα της οργάνωσης του διαχειριστή, τα οποία δεν εμπλέκονται άμεσα στην παροχή των σχετικών δεικτών αναφοράς ή σε συναφείς δραστηριότητες· ή
                                 
                              
                                    γ)
                                 
                                 
                                    εάν δεν είναι διαθέσιμα τα κατάλληλα μέλη του προσωπικού, τουλάχιστον δύο ανεξάρτητα μέλη·
                                 
                              
                  
                     
                        3.
                     
                     
                        Σε περίπτωση που ένας δείκτης αναφοράς δεν είναι κρίσιμης σημασίας και πλην αντιθέτου ένδειξης λόγω της πολυπλοκότητας, του βαθμού χρήσης ή της ευαισθησίας του, ένα φυσικό πρόσωπο που είναι μέλος του προσωπικού του διαχειριστή ή κάθε άλλο φυσικό πρόσωπο του οποίου οι υπηρεσίες τίθενται στη διάθεση του διαχειριστή ή υπό τον έλεγχο του διαχειριστή, το οποίο δεν εμπλέκεται άμεσα στην παροχή οποιουδήποτε σχετικού δείκτη αναφοράς και είναι απαλλαγμένο από συγκρούσεις συμφερόντων, και ιδίως εκείνες που απορρέουν από δυνητικό συμφέρον στο επίπεδο του δείκτη αναφοράς·
                     
                  
                     
                        4.
                     
                     
                        Μια λειτουργία εποπτείας που αποτελείται από πολλές επιτροπές, κάθε μία από τις οποίες είναι αρμόδια για την εποπτεία ενός δείκτη αναφοράς, ενός είδους δεικτών αναφοράς ή μιας οικογένειας δεικτών αναφοράς, υπό την προϋπόθεση ότι ένα μόνο πρόσωπο ή μια επιτροπή ορίζεται ως υπεύθυνο/-η για τη συνολική διεύθυνση και τον συντονισμό της εποπτικής λειτουργίας και για αλληλεπίδραση με το διοικητικό όργανο του διαχειριστή του δείκτη αναφοράς και με την αρμόδια αρχή·
                     
                  
                     
                        5.
                     
                     
                        Μια λειτουργία εποπτείας που αποτελείται από πολλές επιτροπές, κάθε μία από τις οποίες ασκεί ένα υποσύνολο των αρμοδιοτήτων και των καθηκόντων εποπτείας, υπό την προϋπόθεση ότι ένα μόνο πρόσωπο ή μια επιτροπή ορίζεται ως υπεύθυνο/-η για τη συνολική διεύθυνση και τον συντονισμό της εποπτικής λειτουργίας και για αλληλεπίδραση με το διοικητικό όργανο του διαχειριστή του δείκτη αναφοράς και με την αρμόδια αρχή.